TOM-SAWYER-WEB	Ua cuca verda s'anaue arrossegant sus ua huelha negada d'arrosada, lheuant un e un aute còp en aire es dues tresaus parts deth sòn còs, flairant ath sòn entorn, e dempús tornant a auançar, pr'amor que prenie mesures, sivans didie Tom; e quan eth vèrme se l'apressèc de bon voler, eth que s'estèc quiet tau qu'ua pèira, damb es sues esperances pujant o baishant alternatiuaments a mida qu'era bestionha anaue de cap ada eth o semblaue inclinada a adreçar-se en quinsevolh aute endret; e quan ara fin reflexionèc, pendent un moment angoniós, damb eth sòn còs corbat en aire, e dempús baishèc ena cama de Tom e comencèc un viatge de cap a naut sòn, tot eth sòn còr s'alegrèc, pr'amor qu'aquerò volie díder qu'aurie un nau ornament, que, sense eth mès petit dobte, serie un ludent unifòrme de pirata.